

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKA NAČELNICA**

**KLASA: 415-01-/18-01/2**

**URBROJ: 2198/31-01-18-2**

**GRAČAC, 18. rujna 2018. g.**

Temeljem članka 10. st. 3. Zakona o otpisu dugova fizičkim osobama ("Narodne novine" 62/18), Općina Gračac objavljuje

**Obavijest o otpisu dugova fizičkim osobama**

Općinsko vijeće Općine Gračac 17. rujna 2018. godine donijelo je Odluku o otpisu dugova fizičkim osobama, sukladno odredbama Zakona o otpisu dugova fizičkim osobama ("Narodne novine" 62/18)- dalje: Odluka. Odlukom su uređeni uvjeti, način i postupak otpisa dospjelog neplaćenog duga, kamata, drugih pripadajućih troškova dužnika za koje se provodi ovršni postupak koji nije naplaćen ovrhom. Svrha Odluke je provedba jednokratne mjere pomoći radi rješavanja problema blokiranih računa fizičkih osoba– građana, jednokratnim otpisom duga u iznosu utvrđenom Odlukom, u cilju stvaranja mogućnosti za deblokadu računa dužnika.

Odluka se odnosi na tražbine Općine Gračac s osnova javnih i nejavnih davanja, osim tražbina s osnove novčanih kazni u prekršajnim postupcima, komunalnog doprinosa, kupnje nekretnina, naknade za zadržavanje nezakonito izgrađene zgrade u prostoru te poreznih tražbina čiji obračun i naplatu obavlja Porezna uprava (porez na potrošnju, porez na tvrtku, porez na promet nekretninama i dr). U smislu Odluke, dužnikom se smatra fizička osoba koja ne obavlja registriranu djelatnost i fizička osoba koja je registriranu djelatnost obavljala najduže do 31. prosinca 2017. godine, a nad kojom se provodi ovrha na novčanim sredstvima po računu radi naplate dospjelog duga iz članka 6. ove Odluke i koja se na dan stupanja na snagu Zakona o otpisu dugova fizičkim osobama ("Narodne novine" 62/18) još uvijek provodi.

Registriranom djelatnošću, u smislu ove Odluke, smatra se:

1. djelatnost obrta upisana u obrtni registar, sukladno propisima o obrtu

2. djelatnost trgovca fizičke osobe upisane u registar trgovačkog suda kao trgovac pojedinac, sukladno propisima o trgovačkim društvima

3. djelatnost slobodnog zanimanja fizičke osobe upisane u registar obveznika poreza na dohodak ili poreza na dobit od obavljanja samostalne djelatnosti slobodnog zanimanja

4. djelatnost poljoprivrede i šumarstva fizičke osobe upisane u registar obveznika poreza na dohodak ili poreza na dobit od obavljanja samostalne djelatnosti poljoprivrede i šumarstva i/ili

5. ostale nenavedene samostalne djelatnosti fizičke osobe temeljem kojih je izvršen upis u registar obveznika poreza na dohodak ili poreza na dobit te su po toj osnovi obveznici poreza na dohodak od obavljanja samostalne djelatnosti ili poreza na dobit.

Dospjeli dug čine glavnica duga i trošak te pripadajuće kamate, za koji se na dan 31. prosinca 2017. godine provodila ovrha na novčanim sredstvima po računu i koja se na dan stupanja na snagu Zakona o otpisu dugova fizičkim osobama još uvijek provodi, a nije naplaćena do dana stupanja na snagu Odluke.

Dospjelim dugom se ne smatra naknada za provedbu ovrhe na novčanim sredstvima koja se naplaćuje prema odredbama propisa koji uređuju provedbu ovrhe na novčanim sredstvima, a koja se odnosi na osnove za plaćanje po kojima nije niti djelomično otpisan dug prema Općini Gračac, kao i dug iz osnove za plaćanje kojom je određena mjera osiguranja.

Dužniku iz Odluke, Općina Gračac će otpisati dospjeli dug obuhvaćen Odlukom, do ukupnog iznosa zbroja glavnice i troška od 10.000,00 kuna, a koji zbroj se onda uvećava za pripadajuće dospjele kamate, pri čemu nema ograničenja novčanog iznosa kamata.

Općina Gračac će izvršiti otpis samostalno bez podnošenja zahtjeva dužnika.

Ako dužnik ima dug po osnovama za plaćanje čiji ukupan iznos prema Općini Gračac prelazi navedeni iznos, otpisat će se dug iz osnove za plaćanje koja je ranije upisana u Očevidniku redoslijeda osnova za plaćanje kod Financijske agencije sve do iznosa iz Odluke.

Općina Gračac će u roku od 60 dana od dana ove objave o namjeri otpisa izvršiti otpis duga i podnijeti prijedlog za obustavu ovrhe odnosno poduzeti drugu odgovarajuću radnju koja dovodi do prestanka ovrhe na novčanim sredstvima radi naplate otpisanog duga.

**OPĆINSKA NAČELNICA:**

**Nataša Turbić, prof.**